มีคุณดูแล ฉันก็วางใจ

"มีคุณดูแล ฉันก็วางใจ"  เป็นวลีที่ประธานเหมา เจ๋อตงแห่งพรรคคอมมิวนิสต์จีนเขียนไว้ในบันทึกก่อนจะถึงแก่อสัญกรรม วลีนี้เป็นรากฐานสำคัญที่ทำให้ฮฺว่า กั๋วเฟิงได้รับการยอมรับให้สืบทอดตำแหน่งผู้นำสูงสุดต่อจากเหมา ความถูกต้องแท้จริงของวลีนี้ยังคงเป็นที่ถกเถียงกันอย่างกว้างขวาง และวลีนี้มีบทบาทสำคัญในการต่อสู้ทางการเมืองที่เกิดขึ้นหลังอสัญกรรมของเหมา
บันทึก.
เมื่อ 30 เมษายน ค.ศ. 1976 เหมา เจ๋อตงพบกับนายกรัฐมนตรีนิวซีแลนด์ โรเบิร์ต มัลดูน ระหว่างการเยือนจีนของเขา ฮฺว่า กั๋วเฟิง ซึ่งขณะนั้นดำรงตำแหน่งรองประธานพรรคคอมมิวนิสต์จีนคนที่ 1 และนายกรัฐมนตรีของจีน ติดตามเหมาเข้าร่วมการประชุมครั้งนี้ หลังการเดินทางกลับของมัลดูน เหมาหารือเรื่องภายในประเทศกับฮฺว่า ด่วยสุขภาพของเหมาทรุดโทรมลงและพูดได้ลำบาก เขามักสื่อสารผ่านการเขียน ในครั้งนั้น เหมาเขียนบันทึกสามข้อถึงฮฺว่า:
จาง หานจือเล่าว่าฮฺว่า กั๋วเฟิงแบ่งปันบันทึกของเหมา เจ๋อตงให้กับเฉียว กวนหฺวา รัฐมนตรีต่างประเทศจีนและสามีของจาง เมื่อเฉียวสอบถามถึงความหมายของวลีของเหมาที่ว่า "มีคุณดูแล ฉันก็วางใจ" ฮฺว่าตีความว่าเป็นคำสั่งของเหมาให้เข้าแทรกแซงการวิพากษ์วิจารณ์ เติ้ง เสี่ยวผิงที่กำลังดำเนินอยู่ในเสฉวนและกุ้ยโจว ฮฺว่าอธิบายเพิ่มเติมว่าเหมามอบความรับผิดชอบนี้ให้เขาเพื่อเพิ่มความเข้มข้นในการวิพากษ์วิจารณ์ หลังจากนั้น เฉียวแจ้งเนื้อหาในบันทึกดังกล่าวให้จางทราบ จางแสดงความกังวลเกี่ยวกับความเป็นไปได้ที่บันทึกเหล่านั้นจะถูกตีความผิดหรือบิดเบือนในอนาคต อย่างไรก็ตาม เฉียวปัดความกังวลนี้ทิ้ง โดยยืนยันว่าความซื่อสัตย์และคุณธรรมของฮฺว่าน่าจะป้องกันการบิดเบือนความหมายดั้งเดิมของบันทึกเหล่านั้นได้
ผลกระทบ.
การสืบทอดตำแหน่งผู้นำ.
บันทึกเหล่านี้ โดยเฉพาะบันทึกที่สาม ถูกอ้างถึงในภายหลังว่าเป็นหลักฐานที่แสดงว่าเหมาให้การรับรองฮฺว่าเป็นผู้สืบทอดตำแหน่ง วันที่ 9 กันยายน เหมา เจ๋อตงถึงแก่อสัญกรรม การต่อสู้ทางการเมืองอย่างรุนแรงปะทุขึ้นภายในพรรคคอมมิวนิสต์จีน วันที่ 6 ตุลาคม ฮฺว่า กั๋วเฟิงและพันธมิตรของเขาจับกุมเจียง ชิง, จาง ชุนเฉียว, เหยา เหวินยฺเหวียนและพันธมิตรของพวกเขาภายในหนึ่งชั่วโมง กรมการเมืองประกาศว่าฮฺว่าจะเป็นหัวหน้าพรรคและกองทัพคนใหม่ วันที่ 24 ตุลาคม มีการจัดงานเฉลิมฉลองครั้งใหญ่ทั่วประเทศจีนเพื่อระลึกถึงการสืบทอดตำแหน่งของฮฺว่า กั๋วเฟิงและความพ่ายแพ้ของแก๊งสี่คน ในการชุมนุมครั้งใหญ่ในปักกิ่ง ฮฺว่าขึ้นสู่เทียนอันเหมินเป็นครั้งแรกในฐานะผู้นำสูงสุดของประเทศ โดยได้รับการต้อนรับด้วยเสียงเชียร์จากฝูงชนที่ตะโกนว่า "วางใจ วางใจ วางใจ..." ระหว่างการชุมนุม อู๋ เต๋อ ผู้อำนวยการคณะกรรมาธิการปฏิวัติปักกิ่งในขณะนั้น ประกาศในสุนทรพจน์ของเขาว่า "ท่านประธานเหมา ผู้นำผู้ยิ่งใหญ่ของเราเขียนจดหมายถึงสหายฮฺว่า กั๋วเฟิงด้วยตัวเองว่า 'มีคุณดูแล ฉันก็วางใจ' แสดงถึงความไว้วางใจอันไร้ขอบเขตของท่านประธานเหมาที่มีต่อสหายฮฺว่า" ประกาศนี้ถูกมองว่าเป็นการรับรองอย่างเป็นทางการในการสืบทอดตำแหน่งของฮฺว่าและเป็นการทำให้ความเป็นผู้นำของเขาชอบด้วยกฎหมาย
ลัทธิบูชาบุคคล.
รัฐบาลท้องถิ่นทั่วประเทศจีนส่งโทรเลขแสดงความ "สนับสนุนอย่างเต็มที่" ต่อฮฺว่า กั๋วเฟิงในวันที่ 29 ตุลาคม "เจี่ยฟ่างเดลี" ตีพิมพ์บทบรรณาธิการเรื่อง "สหายฮฺว่า กั๋วเฟิงคือผู้นำที่ไร้ข้อกังขาของพรรคเรา" ซึ่งถูกนำไปตีพิมพ์ซ้ำในหนังสือพิมพ์ทั่วประเทศอย่างกว้างขวาง และเป็นหัวข้อในการจัดตั้งกลุ่มศึกษาทั่วประเทศ วาทศิลป์อย่างเป็นทางการรวมเป็นหนึ่งเดียวภายใต้วลีที่ว่า: "ท่านประธานเหมามีความไว้วางใจในท่านประธานฮฺว่าอย่างไร้ขีดจำกัด และประชาชนทั้งชาติก็สนับสนุนท่านประธานฮฺว่าอย่างสุดใจ" ฮฺว่าได้รับการยกย่องว่ามี "ความกล้าหาญของนักปฏิวัติชนกรรมาชีพ" ในการปราบปรามแก๊งสี่คนอย่างเด็ดขาด และได้รับการสรรเสริญจากการประกาศจัดตั้งหอรำลึกประธานเหมา การตีพิมพ์ "สรรนิพนธ์ของเหมา เจ๋อตง" เล่มที่ 5 และการเตรียมตีพิมพ์ "สรรพนิพนธ์ของเหมา เจ๋อตง" เขาได้รับการยกย่องว่าเป็น "ศิษย์และผู้สืบทอดที่ดีของเหมา เจ๋อตง" "ผู้นำที่ยอดเยี่ยมของพรรคและประชาชนเรา" และ "ผู้บัญชาการที่เฉลียวฉลาดของกองทัพเรา"
ในช่วงปีแรกของการนำของฮฺว่า กั๋วเฟิง พาดหัวข่าวในหนังสือพิมพ์เกือบทุกฉบับล้วนมีวลีของเหมา เจ๋อตงที่ว่า "มีคุณเป็นดูแล ฉันก็วางใจ" ปรากฏอยู่ด้วยตัวอักษรหนา ประชาชนทั่วประเทศแสดงการสนับสนุนฮฺว่าในรูปแบบต่าง ๆ รวมถึงบทกวีชื่อดัง "ท่านประธานเหมาวางใจ เราก็วางใจ" เขียนโดย "หู กง" และภาพวาดสีน้ำมันอันเป็นที่รู้จักดีชื่อ "มีคุณดูแล ฉันก็สบายใจ" โดยศิลปินชื่อดัง หลี่ เหยียนเชิง ภาพวาดดังกล่าวซึ่งเป็นภาพเหมาและฮฺว่ากำลังสนทนากันอย่างใกล้ชิดบนเก้าอี้โซฟา ถูกพิมพ์ออกมานับสิบล้านชุดใน ค.ศ. 1977 และหลายครัวเรือนก็นำไปจัดแสดง
ความขัดแย้ง.
ความถูกต้องของวลีนี้ถูกตั้งคำถามอย่างกว้างขวาง เมื่อฮฺว่า กั๋วเฟิงขึ้นสืบทอดอำนาจจากเหมา มีการตั้งข้อสังเกตว่าเฉียว กวนหฺวาได้กล่าวถึงว่าฮฺว่าผลิตบันทึกอื่น ๆ เพียงสองฉบับในการประชุมกรมการเมือง นำไปสู่ข้อสงสัย ต่อมาเฉียวถูกกล่าวหาว่า "ขัดขืนคำสั่งเสียสุดท้ายของท่านประธานเหมา, ต่อต้านฮฺว่า กั๋วเฟิงในฐานะผู้สืบทอดอำนาจจากเหมา, และสมคบคิดกับ 'แก๊งสี่คน' เพื่อชิงอำนาจ" และถูกโดดเดี่ยวและสอบสวนในช่วงบั้นปลายชีวิตของเขา จาง ชุนเฉียวได้กล่าวอ้างในภายหลังว่าคำกล่าวนี้ไม่เคยมีอยู่จริง ขณะเดียวกัน เจียง ชิง ภริยาของเหมา เมื่อเธอถูกพิจารณาคดีในวันที่ 3 ธันวาคม ค.ศ. 1980 ได้ยอมรับการมีอยู่ของคำกล่าวนี้ แต่กล่าวอ้างว่าฉบับเต็มคือ "เมื่อคุณดูแล ฉันก็วางใจ; ถ้ามีปัญหา ให้ถามเจียง ชิง"
นอกจากนี้ ตามที่จาง ยฺวี่เฟิง เลขานุการของเหมาระบุไว้ ในช่วงต้นเดือนพฤษภาคม ค.ศ. 1976 ฮฺว่า กั๋วเฟิงรายงานต่อเหมาว่าเขารู้สึก "หนักใจ" เนื่องจากความไม่ลงรอยกันในการประชุมกรมการเมืองทำให้ยากต่อการบรรลุฉันทามติ แม้แต่การตัดสินใจเรื่องการนำเข้าน้ำตาล 50,000 ตันยังล่าช้าไปหนึ่งเดือน เหมาถูกกล่าวหาว่าแนะนำเขาว่า "ค่อย ๆ ทำไป ไม่ต้องวิตก" วาง ตงซิ่งบันทึกคำกล่าวนี้ไว้ หลังแก๊งสี่คนล่มสลาย วางพยายาม "ตรวจสอบ" เรื่องนี้กับจาง ยฺวี่เฟิง โดยกระตุ้นให้เธอนึกถึงเรื่องนี้เสมือนเป็นการทดสอบทางการเมือง และนำบันทึกที่กล่าวอ้างว่าเหมาเขียนมาให้ยืนยัน อย่างไรก็ตาม จางยืนยันในบันทึกความทรงจำของเธอในภายหลังว่า หลังวันที่ 10 เมษายน ค.ศ. 1976 เหมาไม่ได้เขียนอะไรด้วยลายมือเลย